b'\n_START_ARTICLE_\nKivihaka\n_START_SECTION_\nHistoria\n_START_PARAGRAPH_\nNykyisen Kivihaan alue oli osa vuonna 1905 perustettua Haagan huvilayhdyskuntaa, ja se kuului likim\xc3\xa4\xc3\xa4rin B\xc3\xb6len it\xc3\xa4pellon ja Skogsbackan isoniityn palstoihin ja my\xc3\xb6hemmin vuonna 1923 perustettuun Haagan kauppalaan. Vuonna 1946 alue liitettiin Helsinkiin suuressa alueliitoksessa. Nyky\xc3\xa4\xc3\xa4n Kivihaassa on muutama huvilayhdyskunnan ja muutama kauppalan aikainen rakennus._NEWLINE_Eliel Saarinen kaavoitti Kivihaan alueen nimell\xc3\xa4 Haga m\xc3\xa4ki (ruots. Haga backen) vuonna 1915 osana Munkkiniemi\xe2\x80\x93Haaga-suunnitelmaansa. Ainuttakaan kaavan mukaista Haga m\xc3\xa4en korttelia ei kuitenkaan rakennettu, ennen kuin alueliitoksen j\xc3\xa4lkeen Helsinki vahvisti alueen uuden asemakaavan vuonna 1959._NEWLINE_Kivihaan nimi virallistettiin ensimm\xc3\xa4isen kerran vuonna 1928, kun Kivihaantien nimi merkittiin asemakaavaan. Tie ja siihen liittyv\xc3\xa4t Kivihaankuja ja Kivihaanpolku rakennettiin vuonna 1961. Kivihaka vahvistettiin kaupunginosan nimeksi vuonna 1962. Nimi on kontaminaatio Haagan ja seudulla sijainneen talonpoikaistalon Stenbackin nimest\xc3\xa4.'